ലഹരിപ്പാര്ട്ടി കേസ് : എന്സിബി രക്ഷിച്ചത് യുവമോര്ച്ച മുന് അധ്യക്ഷനെയെന്ന് മന്ത്രി മുംബൈ ആഡംബര കപ്പലിലെ ലഹരിപ്പാര്ട്ടിക്കിടെ ബിജെപി നേതാവ് മോഹിത് കംബോജിന്റെ ഭാര്യാ സഹോദരന് റിഷഭ് സച്ച്ദേവിനെ പിടികൂടിയശേഷം എന്സിബി വിട്ടയച്ചെന്ന് മഹാരാഷ്ട്ര മന്ത്രി നവാബ് മാലിക് പറഞ്ഞു. മൂന്നുപേരെ ഇത്തരത്തില് വിട്ടെന്നും ഇവരുടെ പേര് ശനിയാഴ്ച വെളിപ്പെടുത്തുമെന്നും കഴിഞ്ഞദിവസം മന്ത്രി പറഞ്ഞിരുന്നു. മോഹിത് കംബോജ് മുംബൈ യുവമോര്ച്ച മുന് അധ്യക്ഷനാണ്. റെയ്ഡില് പിടികൂടിയവരുടെ ദൃശ്യങ്ങളും നവാബ് മാലിക് പുറത്തുവിട്ടു. എന്സിബി ഉദ്യോഗസ്ഥരെന്ന പേരില് ആര്യന്ഖാന് അടക്കമുള്ളവരെ അനുഗമിക്കുന്നത് ബിജെപിക്കാരാണെന്നും മന്ത്രി പറഞ്ഞിരുന്നു. ഇതിനിടെ, കേസുമായിബന്ധപ്പെട്ട് സിനിമാ നിര്മാതാവ് ഇംതിയാസ് ഖത്രിയുടെ ബാന്ദ്രയിലെ വീട്ടിലും ഓഫീസിലും നര്കോട്ടിക്സ് കണ്ട്രോള് ബ്യൂറോ എന്സിബി റെയ്ഡ് നടത്തി. ആര്യന്ഖാന് ഉള്പ്പെടെയുള്ളവരെ ചോദ്യം ചെയ്തപ്പോള് ഇംതിയാസിന്റെ പങ്കിനെക്കുറിച്ച് സൂചന ലഭിച്ചതായി ഉദ്യോഗസ്ഥര് അവകാശപ്പെട്ടു. ബോളിവുഡ് താരം സുശാന്ത് സിങ് രാജ്പുത്തിന്റെ മരണവുമായി ബന്ധപ്പെട്ടും ഇംതിയാസിനെതിരെ ആരോപണമുയര്ന്നിരുന്നു. ആര്യന്റെ ഡ്രൈവറെയും എന്സിബി ശനിയാഴ്ച ചോദ്യം ചെയ്തു.